Document ID: 32004D0912

NEUVOSTON PÄÄTÖS,
tehty 25 päivänä lokakuuta 2004,
sopimuksen tekemisestä säästöjen tuottamien korkotulojen verotuksesta 3 päivänä kesäkuuta 2003 annetussa neuvoston direktiivissä 2003/48/EY säädettyjä toimenpiteitä vastaavia toimenpiteitä koskevan Euroopan yhteisön ja Sveitsin valaliiton sopimuksen soveltamispäivästä Euroopan yhteisön ja Sveitsin valaliiton välillä kirjeenvaihtona
(2004/912/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 94 artiklan yhdessä 300 artiklan 2 kohdan kanssa,
ottaa huomioon komission ehdotuksen,
sekä katsoo seuraavaa:
(1)
Säästöjen tuottamien korkotulojen verotuksesta annetussa neuvoston direktiivissä 2003/48/EY säädettyjä toimenpiteitä vastaavia toimenpiteitä koskevan Euroopan yhteisön ja Sveitsin valaliiton välillä tehdyn sopimuksen 17 artiklan 2 kohdan mukaan ja siinä esitetyin ehdoin Sveitsi, ja soveltuvin osin yhteisö, panee sopimuksen tosiasiallisesti täytäntöön ja soveltaa sitä 1 päivästä tammikuuta 2005.
(2)
Sopimuksen 18 artiklan 1 kohdan mukaan sopimuksen soveltaminen edellyttää kuitenkin, että tietyt jäsenvaltioista riippuvaiset tai niihin assosioituneet alueet sekä Amerikan yhdysvallat, Andorra, Liechtenstein, Monaco ja San Marino hyväksyvät ja panevat täytäntöön direktiivissä tai sopimuksessa esitettyjen toimenpiteiden mukaiset tai niitä vastaavat toimenpiteet. Sopimuksen 18 artiklan 2 kohdassa määrätään, että jos sopimuspuolet eivät päätä vähintään kuusi kuukautta ennen 17 artiklan 2 kohdassa tarkoitettua päivää (1. tammikuuta 2005), että kyseiset edellytykset täyttyvät, niiden on yhteisellä sopimuksella vahvistettava uusi päivämäärä 17 artiklan 2 kohdan määräysten soveltamista varten. Tällaista päätöstä ei ole tehty.
(3)
Kaikki asianomaiset kolmannet maat eivät pysty panemaan 18 artiklan 1 kohdassa tarkoitettuja toimenpiteitä täytäntöön kyseiseen 1 päivään tammikuuta 2005 mennessä. Sveitsi puolestaan pystyy panemaan sopimuksen täytäntöön ja soveltamaan sitä vasta 1 päivästä heinäkuuta 2005 edellyttäen, että Sveitsin perustuslaissa asetetut vaatimukset on täytetty kyseiseen päivämäärään mennessä. Näyttää siltä, että kaikki sopimuksen 18 artiklan 1 kohdassa tarkoitetut kolmannet maat ja jäsenvaltioista riippuvaiset tai niihin assosioituneet alueet voivat nekin täyttää kyseisessä kohdassa asetetut ehdot 1 päivään heinäkuuta 2005 mennessä.
(4)
Näin ollen 1 päivä heinäkuuta 2005 pitäisi vahvistaa sopimuksen 18 artiklan 2 kohdan mukaisesti uudeksi päivämääräksi sopimuksen 17 artiklan 2 kohdan määräysten soveltamista varten.
(5)
Olisi hyväksyttävä kirjeenvaihtona tehty sopimus uudesta soveltamispäivästä säästötulojen tuottamien korkotulojen verotuksesta tehtyä sopimusta varten,
ON TEHNYT TÄMÄN SOPIMUKSEN:
1 artikla
Hyväksytään säästöjen tuottamien korkotulojen verotuksesta 3 päivänä kesäkuuta 2003 annetussa neuvoston direktiivissä 2003/48/EY säädettyjä toimenpiteitä vastaavia toimenpiteitä koskevan Euroopan yhteisön ja Sveitsin valaliiton sopimuksen soveltamispäivästä Euroopan yhteisön ja Sveitsin valaliiton välillä kirjeenvaihtona tehty sopimus.
Kirjeenvaihtona tehdyn sopimuksen teksti on tämän päätöksen liitteenä.
2 artikla
Neuvoston puheenjohtaja valtuutetaan nimeämään henkilö tai henkilöt, jolla tai joilla on valtuudet allekirjoittaa sopimus yhteisöä sitovalla tavalla.
Tehty Luxemburgissa 25 päivänä lokakuuta 2004.

Labels: 2
15
19
18